ITD-ROJNA เตรียมเซ็นพัฒนา”ทวาย”เฟสแรกพรุ่งนี้!
ITD-ROJNA เตรียมเซ็นพัฒนา"ทวาย"เฟสแรก พรุ่งนี้!
4 ส.ค. 2558

นายสมเจตน์ ทิณพงษ์ กรรมการผู้จัดการ บริษัท ทวาย ดีเวลลอปเม้นท์ จำกัด(DDC) ซึ่งเป็นบริษัทย่อยของ บริษัท อิตาเลียนไทย ดีเวล๊อปเม้นท์ จำกัด (มหาชน) หรือ ITD เปิดเผยว่า ในวันพรุ่งนี้ (5 ส.ค) บริษัทร่วมทุนระหว่าง ITD กับบริษัท สวนอุตสาหกรรมโรจนะจำกัด (มหาชน) หรือ ROJNAจะร่วมลงนามกับคณะกรรมการเขตเศรษฐกิจพิเศษทวายของเมียนมาร์ ในสัญญารับสิทธิสัมปทานในการพัฒนาโครงการท่าเรือน้ำลึกที่เมืองทวาย รวมนิคมอุตสาหกรรม เฟสเริ่มแรก (Initial phase) จำนวน 27 ตารางกิโลเมตร(ตร.กม.) หรือประมาณ 2 หมื่นไร่
นายสมเจตน์ ยังกล่าวว่า การลงนามครั้งนี้กำหนดเงื่อนไขให้บริษัทร่วมทุน ITD-ROJNA ต้องขายพื้นที่นิคมอุตสาหกรรมทวายให้ได้ 60% ภายใน 3 ปี ขณะที่สิทธิสัมปทานในการพัฒนาโครงการท่าเรือน้ำลึกที่เมืองทวายจะมีอายุ 50 ปี และต่ออายุได้ 2 ครั้งๆ ละ 10 ปี รวม 70 ปี
ส่วนการเจรจาในส่วนที่จะเพิ่มพื้นที่พัฒนานิคมอุตสาหกรรมทวายเพื่อชดเชยเงินลงทุนที่ ITD ได้ลงทุนไว้ก่อนหน้านี้นั้น นายสมเจตน์ กล่าวว่า ยังมีหลายเงื่อนไขที่ยังเจรจาไม่จบ ทั้งนี้ ITD ได้ลงทุนไปก่อนหน้านั้นและบันทึกด้อยค่าไว้ในปี 57 แล้วจำนวน 6,031 ล้านบาท